**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „Dėl klaipėdos miesto savivaldybės tarybos 2016 m. Gruodžio 22 d. sprendimo nr. t2-298 „DĖL IKIMOKYKLINIO IR PRIEŠMOKYKLINIO UGDYMO ORGANIZAVIMO MODELIŲ Klaipėdos miesto savivaldybės švietimo įstaigose APRAŠO PATVIRTINIMO“ pakeitimo“ PROJEKTO**

1. **Projekto rengimą paskatinusios priežastys.** Šis sprendimo projektas parengtas, atsižvelgus į Klaipėdos lopšelio-darželio „Puriena“ direktoriaus prašymą dėl didesnio neformaliojo vaikų švietimo programų skaičiaus nustatymo, nes po Klaipėdos lopšelio-darželio „Puriena“ (Naikupės g. 27) pastato rekonstrukcijos padidėjo įstaigos projektinis galingumas (nuo 190 iki 360 vietų, sukomplektuota 19 grupių). Ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigoseapraše (toliau – Aprašas) nėra atsižvelgta į tokio dydžio įstaigos poreikius.
2. **Parengto projekto tikslai ir uždaviniai.** Sprendimo projekto tikslas – užtikrinti veiksmingą Klaipėdos miesto savivaldybės tarybos 2016 m. gruodžio 22 d. sprendimo Nr. T2-298 „Dėl ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigose aprašo patvirtinimo“ praktinį įgyvendinimą; uždavinys – patikslinti Aprašo nuostatas, susijusias su neformaliojo vaikų švietimo pedagogų etatų ir programų skaičiaus nustatymo principais.

**3. Kaip šiuo metu yra teisiškai reglamentuojami projekte aptarti klausimai.** Šiuo metu galiojančio Aprašo 17.4.2.1 papunktyje yra konstatuota, kad įstaigose, kuriose veikia 10 ir daugiau grupių, gali būti vykdomos 4 neformaliojo vaikų švietimo programos ir skiriami 2 pedagoginiai etatai, kadangi didžiausiose ikimokyklinio ugdymo įstaigose iki 2017 m. rugsėjo 1 d. veikė tik 12 grupių.

**4. Kokios numatomos naujos teisinio reglamentavimo nuostatos ir kokių rezultatų laukiama.** Patikslinus Aprašo 17.4.2.1 papunktį, bus proporcingai (pagal didesnį grupių skaičių) nustatytas vykdomų neformaliojo vaikų švietimo programų skaičius ir skiriami pedagoginiai etatai. Lopšelis-darželis „Puriena“ galės geriau tenkinti visų lankančių šią įstaigą vaikų poreikius, kadangi yra įrengtos modernios edukacinės aplinkos: žaidimų ir pažintinių eksperimentų kambarėliai, dailės ir dramos studijos, aktų ir sporto salės ir kt.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Priėmus sprendimą, neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti reikėtų pakeisti Klaipėdos miesto savivaldybės tarybos sprendimą dėl Klaipėdos miesto savivaldybės švietimo įstaigų didžiausio leistino pareigybių skaičiaus nustatymo ir Klaipėdos miesto savivaldybės administracijos direktoriaus įsakymą dėl Klaipėdos miesto savivaldybės švietimo įstaigų darbuotojų pareigybių skaičiaus nustatymo normatyvų. Teisės aktų pakeitimo projektus parengs Ugdymo ir kultūros departamento specialistai pagal kompetenciją.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimo projektui įgyvendinti papildomų lėšų nereikia. Vėliau, pakeitus didžiausią leistiną pareigybių skaičių, papildomai reikėtų numatyti lėšų 2 neformaliojo vaikų švietimo pedagogų darbo užmokesčiui – 21,8 tūkst. Eurmetams (su socialinio draudimo įmokomis).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projektas aptartas su Klaipėdos lopšelio-darželio „Puriena“ vadovais, atsižvelgta į pateiktus siūlymus. Sprendimo projektą vertino Savivaldybės administracijos darbuotojai.

**9. Sprendimo projekto autorius ar autorių grupė, sprendimo projekto iniciatoriai.** Šio sprendimo projekto rengimą inicijavo Klaipėdos lopšelio-darželio „Puriena“ direktorius, sprendimo projektą parengė Švietimo skyriaus vyriausioji specialistė Stefanija Vancevičienė.

**10. Kiti reikalingi pagrindimai ir paaiškinimai.** Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 1 lapas.

Švietimo skyriaus vedėja Laima Prižgintienė